Reverendis in Christo patribus ac dunnis O., priori, J., priori claustrali, sacroque conventui Cluniacensi, frater J., humilis supprior, totusque conventus de Karitate, salutem et cum omni obediencia, subjectione et reverentia, promptissimum ac devotissimum ad bene placita famulatum. Sanctitatem vestram humili supplicacione duximus exorandam, quatinus amore Dei ejusque gloriosissime matris hiis que venerabilis pater dominus G., abbas Montis Tabor, de cujus visitatione et familiaritate non modicum gratulamur, ex parte nostra vobis dixerit indubitanter credatis fidemque firmam adhibeatis, talemque curam circa ea habeatis, quod Deo cedat ad gloriam, vobis ad honorem, et ecclesie Karitatensi filie vestre devote et ordini Cluniacensi ad utilitatem. Datum anno Domini M. CC. XXXIII, die mercurii post Assumptionem beate Virginis.